২০০ টাকা চুরির অভিযোগে চুল কেটে নেওয়া হল এক কিশোরীর। এমনই ঘৃণ্য ঘটনা ঘটেছে দক্ষিণ ২৪ পরগণার ক্যানিং থানার আমতলা গ্রামে। শুধু চুল কেটে নেওয়াই নয়, গাছের সঙ্গে হাত পা বেঁধে চলে শারীরিক নির্যাতনও। গত সোমবার সকালে ঘটনাটি ঘটলেও এ বিষয়ে থানায় আসতে দেওয়া হয়নি। এলাকায় সালিশি সভা বসিয়ে ২০ হাজার টাকার বিনিময়ে বিষয়টি মিটিয়ে নেওয়ার মীমাংসা করা হয়। কিন্তু নির্যাতিতার পরিবার চেয়েছিল সুবিচার। তাই সকলের রক্তচক্ষু এড়িয়ে এদিন মেয়েকে নিয়ে ক্যানিং থানায় হাজির হন নির্যাতিতার বাবা রহিম আলি মণ্ডল।
 
জানা গিয়েছে, গত রবিবার খোদাবক্স মোল্লার বাড়িতে কাজের জন্য ওই কিশোরীকে ডেকে নিয়ে গিয়েছিল খোদাবক্সের ছেলে খয়রুল। তাদের বাড়িতে শাড়িতে জরি বসানোর কাজের জন্য গিয়েছিল ওই কিশোরী।
সোমবার সকালে ওই কিশোরীর বাড়িতে এসে খয়রুল দাবি করে, তার বাড়ি থেকে ২০০ টাকা চুরি গিয়েছে। দায়ী করা হয় কিশোরীকেই। এরপর তাকে বাড়ি থেকে জোর করে নিয়ে আসে খয়রুল এবং তার পরিবারের দুই মহিলা। সকলে মিলে চড়াও হয় কিশোরীর উপর, চলে অকথ্য অত্যাচার। ঘটনার পর থেকেই আতঙ্কে রয়েছে ওই পরিবার। এ বিষয়ে ক্যানিং থানায় অভিযোগ দায়ের হলেও পুলিশ এখনও পর্যন্ত কাউকে গ্রেফতার করেনি।